ซาอุฯ ลดราคาน้ำมันดิบส่งมอบเดือนพ.ย.ให้เอเชีย-สหรัฐ
ซาอุฯ ลดราคาน้ำมันดิบเกรดมีเดียมส่งมอบเดือนพ.ย.ให้เอเชียเป็น 3.20 ดอลลาร์/บาร์เรล หวังแข่งขันในตลาดหลังดีมานด์ซบเซา
5 ต.ค. 2558

บริษัทซาอุดิ อาระเบียน ออย หรืออารัมโก ซึ่งเป็นบริษัทน้ำมันยักษ์ใหญ่ของซาอุดิอาระเบีย ประกาศลดราคาน้ำมันดิบเกรดมีเดียมส่งมอบเดือนพ.ย.แก่ตลาดเอเชียเป็น 3.20 ดอลลาร์/บาร์เรล หลังจากที่ก่อนหน้านี้ได้มอบส่วนลดราคาน้ำมันส่งมอบเดือนต.ค.ที่ 1.30 ดอลลาร์/บาร์เรล
โดยการปรับลดราคาขายน้ำมันดิบแก่ตลาดเอเชียซึ่งเป็นตลาดส่งออกน้ำมันดิบหลักของซาอุฯนั้น มีเป้าหมายเพื่อตัดราคาแข่งกับคู่แข่งรายอื่นๆ ท่ามกลางความต้องการน้ำมันดิบอันซบเซา อีกทั้งยังเป็นการปรับลดราคาที่มากที่สุดนับตั้งแต่เดือนก.พ. 2555
นอกจากนี้ อารัมโกยังได้ปรับลดราคาน้ำมันดิบเกรดไลท์ มีเดียม และเฮฟวี่ แก่สหรัฐลงอีก 30 เซนต์/บาร์เรล ส่งผลให้ราคาขายน้ำมันดิบเกรดมีเดียมได้รับส่วนลดรวมกันทั้งสิ้น 85 เซนต์เมื่อเทียบกับราคาปกติ